Bob Hewitt op borg vrygelaatBob Hewitt saam met sy regspan tydens ‘n vorige hofverskyning. Foto: Werner Beukes / SAPA Hewitt is op borgtog van R10 000 vrygelaat en moet weer op 17 April in die hof verskyn wanneer vonnisverrigtinge na verwagting sal begin. Regter Bert Bam het gesê die saak sal na die hooggeregshof in Pretoria oorgeplaas word. Hewitt moet volgens sy borgvoorwaardes sy paspoort inhandig en mag net van die Oos-Kaap waar hy woon na Pretoria reis vir sy hofverskynings en na Johannesburg waar sy dogter woon. Terry Price, Hewitt se regsverteenwoordiger, het gesê hy sal ŉ aansoek bring om sy kliënt deur ŉ sielkundige te laat evalueer. Regter Bam het gesê Price sal hom moet oortuig dat die evaluering regtig nodig is vir Price se argumente ter strafversagting. Bam het Hewitt vroeër Maandag skuldig bevind op twee aanklagte van verkragting en een van onsedelike aanranding. “In al drie gevalle was die slagoffers goedgelowige jong meisies wat in hul tienerjare was toe die beskuldigde hulle begin afrig het. Al drie klaers is oorweldig deur die teenwoordigheid en reputasie van die beskuldigde en die hoë agting vir hom.” Bam het verder gesê Hewitt het die meisies manipuleer en seker gemaak hulle raak verlief op hom waarna hy seks met hulle gehad het sonder dat hy hulle “uitdruklike toestemming” nodig gehad het. Volgens Bam is dit jammer dat misdade van die aard eers jare nadat dit plaasgevind het, aan die lig kom. Klik hier vir alle vorige berigte oor die saak op Maroela Media.